“Nedestående er pressemeddelse fra AGF”

UPDATE: Dette link burde virke, mens Nycerespark.dk er nede: shop.agf.dk/nycerespark

På www.nycerespark.dk starter AGF nu salget af støttebeviser til et nyt fodboldstadion i Aarhus.

Drømmen om et nyt, ægte fodboldstadion i Aarhus – uden løbebane – er i de senere år steget markant. Og for en uge siden fik den ny næring med den stemning, som mere end 20.000 AGF-fans skabte i Danmarks nationalarena til pokalfinalen.

Drømmen vil AGF nu – med hjælp fra resten af byen – gøre til virkelighed. Fra flere sider har klubben de seneste måneder fået et hav af positive tilkendegivelser. Det gælder både fra fans, investorer og politikere, der alle mener, at Aarhus fortjener et rigtigt fodboldstadion.

Den holdning deler vi, og derfor har vi sat os det mål, at Aarhus inden sommeren 2020 skal have et nyt fodboldstadion, der er tidssvarende. Et fodboldstadion, hvor tilskuerne sidder tæt på banen, hvor komforten er i højsædet, og hvor vejr og vind ikke spiller en rolle for oplevelsen. Et fodboldstadion, som understøtter og forstærker stemningen – ikke modarbejder den, som tilfældet er i dag.

Bak op om et nyt stadion – køb et støttebevis og få forkøbsret til en fast plads på Ny Ceres Park

Det første skridt mod et nyt fodboldstadion i Aarhus tager vi i dag, når vi starter salget af støttebeviser til ”Ny Ceres Park”. Støttebeviset koster 100 kr., og med det får man en forkøbsret til en fast plads, når byens nye fodboldstadion står klar senest i sommeren 2020 – men gerne før.

Salget af støttebeviser foregår på www.nycerespark.dk, hvor man løbende kan følge med i, hvor mange støttebeviser, der sælges. Vores mål er 10.000 indenfor det første år, for vi tror på, at den folkelige opbakning til et nyt fodboldstadion, som hele Aarhus kan være stolt af, er stor.

Hvor skal et nyt fodboldstadion ligge? Placeringen er ikke et kardinalpunkt for os, men vi lægger ikke skjul på, at vi foretrækker at blive ved med at spille vores fodboldkampe for enden af Stadion Allé. Det er her de store fodboldkampe i Aarhus altid er blevet spillet, og beliggenheden i de naturskønne omgivelser tæt på byen er helt unik.

Hvem skal finansiere et nyt fodboldstadion? Som vi ser det, er der mange måder at skrue et projekt af denne størrelse sammen på. Vi er naturligvis indstillede på at komme med et betydeligt bidrag, men det skal ske i samarbejde med byens erhvervsliv og kommunen. Kun ved fælles hjælp kan vi løfte denne opgave. Aarhus er i disse år inde i en rivende udvikling, og et topmoderne fodboldstadion vil kun sætte en tyk streg under, at visionerne er store i byen, og at vi står sammen om at føre dem ud i livet.

Med venlig hilsen

Lars Fournais, bestyrelsesformand

Jacob Nielsen, adm. direktør

Skriv gerne en kommentar, hvis du har købt et bevis og gerne hvor mange beviser du har købt!